Title: ระเบียบกรมท่าอากาศยานว่าด้วยการรักษาความเป็นระเบียบเรียบร้อยและความปลอดภัยในการให้ประชาชนเข้าตรวจดูข้อมูลข่าวสารของราชการ พ.ศ. 2561

ระเบียบกรมท่าอากาศยาน
ว่าด้วยการรักษาความเป็นระเบียบเรียบร้อยและความปลอดภัย
ในการให้ประชาชนเข้าตรวจดูข้อมูลข่าวสารของราชการ
พ.ศ. ๒๕๖๑[๑]

อาศัยอำนาจตามความในมาตรา
๙ แห่งพระราชบัญญัติข้อมูลข่าวสารของราชการ พ.ศ. ๒๕๔๐ และข้อ ๔
แห่งประกาศคณะกรรมการข้อมูลข่าวสารของราชการ ประกาศ ณ วันที่ ๒๔ กุมภาพันธ์ พ.ศ.
๒๕๔๑ เรื่อง
หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดู
กรมท่าอากาศยานจึงวางระเบียบไว้ ดังต่อไปนี้

ข้อ
๑  ระเบียบนี้เรียกว่า ระเบียบกรมท่าอากาศยาน
ว่าด้วยการรักษาความเป็นระเบียบเรียบร้อยและความปลอดภัยในการให้ประชาชนเข้าตรวจดูข้อมูลข่าวสารของราชการ
พ.ศ. ๒๕๖๑

ข้อ
๒  ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

ข้อ
๓  ให้ยกเลิกระเบียบกรมการบินพลเรือน ว่าด้วยการรักษาความเป็นระเบียบเรียบร้อย
และความปลอดภัยในการให้ประชาชนเข้าตรวจดูข้อมูลข่าวสารของราชการ พ.ศ. ๒๕๕๖

ข้อ
๔  ให้อธิบดีกรมท่าอากาศยานรักษาการตามระเบียบนี้
และให้มีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้
ในกรณีที่มีปัญหาหรืออุปสรรคในการปฏิบัติตามระเบียบนี้ให้อธิบดีกรมท่าอากาศยานมีอำนาจวินิจฉัยสั่งการตามที่เห็นสมควร

ข้อ
๕  ให้ประชาชนเข้าตรวจดู ศึกษา
ค้นคว้าข้อมูลข่าวสารของราชการได้ ณ ศูนย์ข้อมูลข่าวสาร กรมท่าอากาศยาน
ซึ่งตั้งอยู่ที่ ๗๑ ซอยงามดูพลี ถนนพระราม ๔ แขวงทุ่งมหาเมฆ เขตสาทร กรุงเทพมหานคร
และฝ่ายประชาสัมพันธ์ของท่าอากาศยานในสังกัดกรมท่าอากาศยาน ในวันและเวลาราชการ

ข้อ
๖  ประชาชนผู้ขอเข้าตรวจดูข้อมูลข่าวสารต้องแต่งกายสุภาพเรียบร้อยและไม่อยู่ในอาการมึนเมาจนไม่สามารถครองสติได้

ข้อ
๗  ห้ามนำอาวุธเข้าไปในสถานที่ให้บริการข้อมูลข่าวสาร

ข้อ
๘  ห้ามนำอาหารและเครื่องดื่มทุกชนิดเข้ามารับประทานหรือดื่มในสถานที่ให้บริการข้อมูลข่าวสาร

ข้อ
๙  ห้ามนำสัตว์เลี้ยงเข้าไปในสถานที่ให้บริการข้อมูลข่าวสาร

ข้อ
๑๐  การใช้สถานที่ต้องเคารพสถานที่
ไม่ส่งเสียงดังจนเป็นการรบกวนผู้อื่น และต้องรักษาความเป็นระเบียบเรียบร้อย

ข้อ
๑๑  ประชาชนผู้ขอเข้าตรวจดู ศึกษา
ค้นคว้า ต้องลงทะเบียนในสมุดทะเบียนที่จัดไว้ในสถานที่ให้บริการข้อมูลข่าวสาร

ข้อ
๑๒  การตรวจดู ศึกษา
ค้นคว้าข้อมูลข่าวสารใด พึงใช้ความระมัดระวังและรักษาเยี่ยงวิญญูชน

ข้อ
๑๓  เมื่อตรวจดู ศึกษา
ค้นคว้าเสร็จสิ้นแล้ว ให้นำไปคืนแก่เจ้าหน้าที่ประจำสถานที่ให้บริการข้อมูลข่าวสาร

ข้อ
๑๔  ห้ามนำข้อมูลข่าวสารใดออกนอกสถานที่ให้บริการข้อมูลข่าวสาร
เว้นแต่จะได้รับอนุญาต

ข้อ
๑๕  ผู้ใดประมาทเลินเล่อหรือจงใจทำให้ข้อมูลข่าวสารใดชำรุด
เสียหาย หรือสูญหาย จะต้องรับผิดชอบชดใช้ค่าเสียหายหรืออาจถูกฟ้องร้องได้

ข้อ
๑๖  ผู้ใดไม่ปฏิบัติตามระเบียบนี้ผู้รับผิดชอบดูแลสถานที่ให้บริการข้อมูลข่าวสารสามารถดำเนินการให้ผู้นั้นออกจากสถานที่ให้บริการข้อมูลข่าวสารได้ด้วยวิธีการอันสมควร

ประกาศ
ณ วันที่ ๔ กรกฎาคม พ.ศ. ๒๕๖๑
ดรุณ  แสงฉาย
อธิบดีกรมท่าอากาศยาน

ปุณิกา/จัดทำ
๑๑
มกราคม ๒๕๖๒

[๑] ราชกิจจานุเบกษา
เล่ม ๑๓๕/ตอนที่ ๖๐ ง/หน้า ๑/๙ สิงหาคม ๒๕๖๑